Virallinen lehti nro C 060 , 25/02/1998 s. 0126



KIRJALLINEN KYSYMYS P-2324/97 esittäjä(t): Olivier Dupuis (ARE) - komissiolle (30. kesäkuuta 1997) Aihe: Euroopan siviili- ja sotilasjoukot Maailman kriisitilanteiden lisääntymisen (Somaliasta Ruandaan, entisestä Jugoslaviasta Albaniaan) johdosta Euroopan parlamentti on useaan otteeseen korostanut, että on tarpeen luoda Euroopan siviili- ja sotilasjoukot, joiden tehtävänä on toteuttaa rauhanturvaamis- ja -palauttamistehtävät (Petersbergin tehtävät). Tätä on esitetty erityisesti Fassan mietinnössä (A4-0021/97) ((EYVL C 85, 17.3.1997, s. 181. )) ja Tindemansin mietinnössä (A4-0162/97), joissa parlamentti pyysi komissiota ja neuvostoa tekemään toteutettavuustutkimuksen tästä asiasta. Mitä komissio on tehnyt tämän Euroopan parlamentin ehdotuksen suhteen? Onko komissio yksin tai yhdessä neuvoston kanssa aloittanut pyydetyn toteutettavuustutkimuksen tekemisen? Mikäli on, milloin se arvioi voivansa esittää tutkimuksen tulokset parlamentin jäsenille? Komission jäsenen Hans Van den Broekin komission puolesta antama vastaus (25. heinäkuuta 1997) Komissio ei ole aloittanut toteutettavuustutkimuksen tekoa Euroopan siviili- ja sotilasjoukoista, joiden tehtävänä olisivat rauhanturva- ja rauhanpalauttamistehtävät. Euroopan unionista tehdyn sopimuksen J.4 artiklan 2 kohdassa määrätään, että unioni ¨pyytää Länsi-Euroopan unionia (WEU) [...] valmistelemaan ja toteuttamaan ne unionin päätökset ja toimet, joilla on merkitystä puolustuksen alalla¨. Unioni on jo käyttänyt tätä oikeusperustaa kahden päätöksen tekemisen yhteydessä: 27. kesäkuuta 1996 tehty päätös jäsenvaltioiden kansalaisten evakuointitoimista tilanteissa, joissa heidän turvallisuutensa on vaarassa kolmannessa maassa, sekä 22. marraskuuta 1996 tehty päätös yhteisen toiminnan aikaansaamisesta ja toteuttamisesta Afrikan suurten järvien alueella, jonka neuvosto hyväksyi samana päivänä Euroopan unionista tehdyn sopimuksen J.3 artiklan perusteella. Amsterdamin sopimuksen luonnoksen, jota tarkennettiin hallitusten välisessä kokouksessa, J.7 artiklan 2 kohdassa, jossa tarkennetaan ja vahvistetaan Euroopan unionista tehdyn sopimuksen nykyisen J.4 artiklan useita kohtia, määrätään, että nykyisessä artiklassa tarkoitettuihin kysymyksiin kuuluvat humanitaariset ja evakuointitehtävät, rauhanturvatehtävät ja asevoimien kriisienhallintatehtävät mukaan lukien rauhanpalauttamistehtävät. Saman J.7 artiklan 1 kohdassa määrätään, että Länsi-Euroopan unioni (WEU) on Euroopan unionin kehityksen erottamaton osa, ja se antaa Euroopan unionille toimintakyvyn erityisesti 2 kohdan puitteissa. Tulevaa J.7 artiklaa koskevan, Amsterdamin sopimuksen liitteeksi tulevan pöytäkirjan mukaisesti Euroopan unioni sopii yhteistyössä WEU:n kanssa järjestelyistä, joilla parannetaan niiden välistä yhteistyötä vuoden kuluessa kyseisen pöytäkirjan voimaantulosta Euroopan unionista tehdyn sopimuksen J.7 artiklan 1 kohdan toisen alakohdan ja 3 kohdan täytäntöönpanemiseksi kokonaisuudessaan. Komissio arvioi, että edellä mainitut päätökset ja säännökset, erityisesti J.7 artiklan 1, 2 ja 3 kohtaa ja sen pöytäkirjaa koskevat, antavat unionille mahdollisuuden valvoa sen ulkoisten toimien yhtenäisyyttä antamalla sille toimintakyvyn humanitaaristen ja evakuointitehtävien sekä rauhanturva- ja rauhanpalauttamistoimien osalta.